Oulun käräjäoikeus on langettanut lukuisia eri mittaisia vankeusrangaistuksia Oulussa tapahtuneesta laajasta huumerikosvyyhdistä.

Rikoskokonaisuutta käsiteltiin viime vuoden lopulla. Oikeudenkäynti jakautui kannabis-, amfetamiini- ja talousrikoskokonaisuuksiin.

Jutussa takavarikoitiin muun muassa yli 30 kiloa amfetamiinia, jota oli piiloteltu maan alla maatilan halkovajassa.

Kovimman tuomion sai 26-vuotias Ahmed Ibrahim Alloh, jonka oikeus tuomitsi 11 vuoden vankeuteen niin amfetamiiniin kuin talousrikoksiin liittyvistä rikoksista. Hänet tuomittiin törkeästä huumausainerikoksesta, törkeästä kirjanpitorikoksesta ja huumausainerikoksesta.

Amfetamiinikokonaisuudesta 10 vuoden vankeusrangaistuksiin tuomittiin Ahmed Al Khatib ja Sherif Omary, 8 vuotta vankeutta saivat Ibrahim Abdallah Ibrahim Alloh ja Ali Haidar Mohamad. 7 vuoden vankeuteen tuomittiin Muath Suliman Mohamed Allouh, Stefan Miichael Anderson ja Khalig Haidar. Lisäksi oikeus langetti useita lyhyempiä ehdollisia ja ehdottomia vankeustuomioita. Osa tuomituista selvisi sakoilla.

Kannabisrikokset liittyivät hasiksen- ja kannabiksen hallussapitoon ja myyntiin. Kokonaisuuteen liittyvistä rikoksista kovimman tuomion sai Muhana Ghazi Ahmed, joka tuomittiin törkeän huumausainerikoksen lisäksi myös talousrikosvyyhtiin liittyvästä törkeästä kirjanpitorikoksesta 3 vuoden ja 3 kuukauden ehdottomaan vankeuteen. Muut kannabis- ja talousrikoksiin syyllistyneet tuomittiin ehdollisiin vankeusrangaistuksiin.

Talousrikoksissa tuomiot tulivat törkeistä kirjanpitorikoksista ja rahanpesusta. Kolme talousrikoksista tuomittua määrättiin viiden vuoden liiketoimintakieltoon.

Amfetamiinikätkö maatilalla Yli-Iissä

Oikeuden mukaan amfetamiinirikoksista tuomitut toivat laittomasti maahan, kuljettivat ja pitivät hallussaan yhteensä 35 kiloa amfetamiinia levitystarkoituksessa. Niiden katukauppa-arvo Pohjois-Suomessa olisi ollut 1,75 miljoonaa euroa.

Pisimmän tuomion saanut Ahmed Alloh vuokrasi Yli-Iissä sijaitsevan maatilan Oulussa sijainneen etnisen kaupan nimissä. Oikeuden mukaan sitä käytettiin kulissina rikolliselle toiminnalle.

Huumeet tuotiin maatilalle kesällä 2017 Ruotsista autosaattueessa. Kuljetukseen osallistui useita tuomittuja. Oikeuden mukaan kaikki kuljetukseen osallistuneet henkilöt olivat tietoisia autoihin kätketystä isosta huumausaine-erästä.

Huumeet piilotettiin ensin maatilan halkovajan alle kaivettuun tynnyrikätköön. Ne ehdittiin siirtää pois ennen poliisin kotietsintää maatilalle. Poliisi takavarikoi huumeet myöhemmin toisaalta, mutta ne pystyttiin yhdistämään maatilalla olleisiin tynnyreihin.

Oikeus piti amfetamiinimäärää poikkeuksellisen suurena ja katsoi, että rikoksella tavoiteltiin huomattavaa taloudellista hyötyä.

Oikeudessa syytetyt pääosin kiistivät heihin kohdistuvat syytteet. Esimerkiksi Alloh sanoi suostuneensa säilyttämään jonkin aikaa huumeita maatilalla vastineeksi erinäisistä huumeveloista. Selitys ei kuitenkaan mennyt läpi oikeudessa, joka katsoi tekijöiden toimineen yhdessä pitkäjänteisesti ja suunnitelmallisesti.

Oikeudenkäynti pidettiin poikkeuksellisesti Oulun vankilassa, koska syytettyjä oli niin paljon, etteivät Oulun oikeustalon tilat sopineet oikeudenkäyntipaikaksi.